U'hage duiweboer gekroon as SA skoukampioen | News24
U'hage duiweboer gekroon as SA skoukampioen
=Gert Nell, nuutgekroonde SA posduiforganisasie se skoukampioen.Foto:HEILIE COMBRINCK
'n Duiweboer van Uitenhage is aangewys as die Suid-Afrikaanse Nasionale Posduif- organisasie se 2016 skoukampioen. Dit is die eerste keer in duiwewedvlug-geskiedenis dat iemand van die Oostelike Provinsie hierdie gesogte titel wen.
Gert Nell (77) het dié titel nou agter sy naam nadat hy die meeste punte behaal het vir sy duiwe tydens die nasionale skou wat verlede jaar by Humerail aangebied is. Die toekenning is twee weke gelede tydens die Suid-Afrikaanse Nasionale Posduiforganisasie se jaarlikse kongres wat in die Summerstrand Hotel gehou is, aan Nell oorhandig.
"Die kongres was fantasties en is goed ondersteun deur baie duiweboere van regoor die land.
"Dit was ook wonderlik dat hulle duiweboere wat 80 jaar en ouer is en steeds deelneem aan die sport, spesiale erkenning gegee het," sê Nell, wie ook 'n erelid is van die Oostelike Provinsie Posduifvereniging.
Nell het 46 van sy duiwe geskou waarvan 6 duiwe as kampioene in hul onderskeie afdelings gewen het. Heelwat van Nell se duiwe was naaswenners met 'n hele paar 3de en 4de plekke.
Nell het vir 9 jaar sy duiwe na streekskoue geneem en dit was die 4de nasionale skou waaraan hy deelgeneem het. By die vorige nasionale skoue het hy twee keer 'n derde plek behaal, 'n vyfde en nou is hy die kampioen.
"Die jaar wat ek in Bloemfontein gaan duiwe skou het, was daar 22 miljoenêrs wat ook deelgeneem het. Ek stap met my duiwe in rottangmandjies, hulle het kaste met gordyne en riffelglas en elke duif in sy eie kompartement.
"Ek het gedink, wat se kans staan ek! Dit was die jaar wat ons 5de geëindig het en meeste van die miljoenêrs geklop het."
Nell sê dit is 'n duur sport, maar hy is sy twee borge, Willie de Jager en Willie Steenkamp ewig dankbaar dat hy en sy vrou Orgia Nell nog duiwe kan vlieg en hul passie vir die sport uitleef.
Hy het in 1956 met die sport begin en sê dit is een van min sportsoorte waar daar geen ouderdomsbeperking is nie.
Nell is 'n lid van die Uitenhage Posduif- vereniging ook bekend as UHS (Uitenhage Homing Society).
Nog 'n lid van dié vereniging, Gerhard Doubell, het sy SA-kleure tydens die kongres ontvang vir administrasie in die sport.